VILNIAUS RAJONO SAVIVALDYBĖS TARYBA

SPRENDIMAS

DĖL VILNIAUS R. PAGIRIŲ GIMNAZIJOS NUOSTATŲ PATVIRTINIMO

2021 m. rugpjūčio 27 d. Nr. T3-214

Vilnius

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 1 punktu, 6 straipsniu, Lietuvos Respublikos švietimo įstatymo 43 straipsnio 3 ir 4 dalimis, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, atsižvelgdama į Vilniaus r. Pagirių gimnazijos 2021 m. rugpjūčio 11 d. prašymą Nr. R4)-151, Vilniaus rajono savivaldybės taryba nusprendžia:

1.	Patvirtinti Vilniaus r. Pagirių gimnazijos nuostatus (pridedama).

2.	Įgalioti Vilniaus r. Pagirių gimnazijos direktorių pasirašyti Vilniaus r. Pagirių gimnazijos nuostatus, įregistruoti juos Juridinių asmenų registre bei atlikti kitus su tuo susijusius veiksmus teisės aktų nustatyta tvarka.

3.	Pripažinti netekusiu galios nuo 1 punkte patvirtintų nuostatų įregistravimo Juridinių asmenų registre dienos Vilniaus rajono savivaldybės tarybos 2018 m. balandžio 25 d. sprendimo Nr. T3-128 „Dėl Vilniaus r. Mostiškių vaikų darželio ir Vilniaus r. Čekoniškių pagrindinės mokyklos reorganizavimo sąlygų aprašų bei švietimo įstaigų nuostatų patvirtinimo“ 1.5. punktą.

4.	Šį sprendimą teisės aktų nustatyta tvarka paskelbti Teisės aktų registre ir Savivaldybės

tinklalapyje.

Savivaldybės merė	Marija Rekst

PATVIRTINTA

Vilniaus rajono savivaldybės tarybos

2021 m. rugpjūčio 27 d.

sprendimu Nr. T3-214

VILNIAUS R. PAGIRIŲ GIMNAZIJOS NUOSTATAI

I SKYRIUS

BENDROSIOS NUOSTATOS

1.	Vilniaus r. Pagirių gimnazijos nuostatai (toliau – Nuostatai) reglamentuoja Vilniaus r. Pagirių gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbas ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, mokyklos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2.	Gimnazijos oficialusis pavadinimas – Vilniaus r. Pagirių gimnazija, trumpasis pavadinimas – Pagirių gimnazija. Gimnazija įregistruota Juridinių asmenų registre, kodas 191316692.

3.	Mokyklos įsteigimo data: 1976 metais rugpjūčio 1 d. įsteigta Pagirių aštuonmetė mokykla, kuri 1985 metais reorganizuota į Pagirių vidurinę mokyklą, 2006 metais akreditavus vidurinio ugdymo programą – į Pagirių gimnaziją.

4.	Gimnazijos teisinė forma – biudžetinė įstaiga.

5.	Gimnazijos priklausomybė – savivaldybės mokykla.

6.	Gimnazijos savininkas – Vilniaus rajono savivaldybė, identifikavimo kodas -111104987, Rinktinės g. 50, LT-00318 Vilnius.

7.	Savininko teises ir pareigas įgyvendinanti institucija – Vilniaus rajono savivaldybės taryba:

7.1. tvirtina Gimnazijos nuostatus;

7.2. priima sprendimą dėl Gimnazijos buveinės pakeitimo;

7.3. priima sprendimą dėl Gimnazijos reorganizavimo, pertvarkymo, gimnazijos struktūros pertvarkos vykdymo ar likvidavimo;

7.4. priima sprendimą dėl gimnazijos skyrių steigimo ir jų veiklos nutraukimo;

7.5. skiria ar atleidžia likvidatorių arba sudaro likvidacinę komisiją ir nutraukia jos įgaliojimus;

7.6. sprendžia kitus Lietuvos Respublikos biudžetinių įstaigų įstatyme, kituose įstatymuose ir Gimnazijos nuostatuose jos kompetencijai priskirtus klausimus.

8.	Gimnazijos buveinė – Vilniaus r., Pagirių sen., Pagirių k., Šiltnamių g. 22.

9.	Gimnazijos grupė – bendrojo ugdymo mokykla.

10.	Bendrojo ugdymo mokyklos tipas – gimnazija.

11.	Pagrindinė paskirtis – gimnazijos tipo gimnazija visų amžiaus tarpsnių vaikams.

12.	Mokymo kalbos – lietuvių, lenkų.

13.	Mokymo proceso organizavimo būdai – kasdienis, nuotolinis, individualus, savarankiškas.

14.	Mokymo forma - grupinio mokymosi, pavienio mokymosi.

15.	Gimnazijoje vykdomos švietimo programos – ikimokyklinio ugdymo ir priešmokyklinio ugdymo, pradinio ugdymo, pagrindinio ugdymo, vidurinio ugdymo ir neformaliojo švietimo programos. Išduodami mokymosi pasiekimus įteisinantys dokumentai: mokymosi pasiekimų pažymėjimai, pradinio ugdymo pasiekimų pažymėjimai, pradinio išsilavinimo pažymėjimai, pagrindinio ugdymo pasiekimų pažymėjimai, pažymėjimai, baigusiems pagrindinio ugdymo programos I dalį, pagrindinio išsilavinimo pažymėjimai, vidurinio ugdymo pasiekimų pažymėjimai, brandos atestatai ir jų priedai.

16.	Gimnazijos skyrius:

16.1.	pavadinimas – Vilniaus r. Pagirių gimnazijos Keturiasdešimt Totorių pagrindinio ugdymo skyrius;

16.2.	skyriaus įsteigimo data: 2010-09-01 (Vilniaus rajono savivaldybės tarybos 2010 m. birželio 23 d. sprendimas Nr. T3-207);

16.3.	skyriaus buveinė – Vytauto g. 31, Keturiasdešimt Totorių k., Pagirių sen., Vilniaus r.;

16.4.	mokymo proceso organizavimo būdai – kasdienis, nuotolinis, individualus, savarankiškas;

16.5.	mokymo formos: grupinio mokymosi, pavienio mokymosi.

16.6.	skyrius vykdo pagrindinio, pradinio ugdymo programą, vykdomas ikimokyklinio ir priešmokyklinio amžiaus vaikų ugdymas pagal ikimokyklinio ugdymo, priešmokyklinio ugdymo ir specialiųjų poreikių vaikams pritaikytas ikimokyklinio ugdymo, priešmokyklinio ugdymo programas. Išduodami mokymosi pasiekimus įteisinantys dokumentai: mokymosi pasiekimų pažymėjimai, pradinio ugdymo pasiekimų pažymėjimai, pradinio išsilavinimo pažymėjimai, pagrindinio ugdymo pasiekimų pažymėjimai, pažymėjimai, baigusiems pagrindinio ugdymo programos I dalį, pagrindinio išsilavinimo pažymėjimai.

16.7.	Mokymo kalbos – lietuvių, lenkų.

17.	Gimnazija yra viešasis juridinis asmuo, turintis antspaudą su Vilniaus rajono savivaldybės herbu ir savo pavadinimu, atributiką, gimnazijos vėliavą, mokyklinę uniformą, sąskaitas Lietuvos Respublikos įregistruotuose bankuose. Gimnazijai suteiktas paramos gavėjo statusas.

18.	Gimnazija savo veiklą grindžia Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos įstatymais, Lietuvos Respublikos Vyriausybės nutarimais, Švietimo, mokslo ir sporto ministro įsakymais, Vilniaus rajono savivaldybės tarybos sprendimais, Vilniaus rajono savivaldybės mero potvarkiais, Vilniaus rajono savivaldybės administracijos direktoriaus ir Švietimo skyriaus įsakymais, kitais teisės aktais ir šiais Nuostatais.

II SKYRIUS

GIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

19.	Gimnazijos veiklos sritis – švietimas, kodas -85.

20.	Gimnazijos švietimo veiklos rūšys:

20.1.	pagrindinė švietimo veiklos rūšis – vidurinis ugdymas, kodas 85.31.20;

20.2.	kitos švietimo veiklos rūšys:

20.2.1.	pagrindinis ugdymas, kodas 85.31.10;

20.2.2.	pradinis ugdymas, kodas 85.20;

20.2.3.	priešmokyklinis ugdymas, kodas 85.10.20;

20.2.4.	ikimokyklinis ugdymas, kodas 80.10.10;

20.2.5.	sportinis ir rekreacinis švietimas, kodas 85.51;

20.2.6.	kultūrinis švietimas, kodas 85.52;

20.2.7.	švietimui būdingų paslaugų veikla, kodas 85.60;

21.	Kitos ne švietimo veiklos rūšys:

21.1.	kitų maitinimo paslaugų teikimas, kodas 56.29;

21.2.	vaikų poilsio stovyklų veikla, kodas 55.20.20;

21.3.	ekskursijų organizatorių veikla, kodas 79.12;

21.4.	kita žmonių sveikatos priežiūros veikla, kodas 86.90;

21.5.	nuosavo arba nuomojamo nekilnojamojo turto nuoma ir eksploatavimas, kodas 68.20.

22.	Gimnazijos veiklos tikslas – plėtoti dvasines, intelektines ir fizines asmens galias, bendrąsias ir esmines dalykines kompetencijas, būtinas tolesniam mokymuisi, profesinei karjerai ir savarankiškam gyvenimui.

23.	Gimnazijos veiklos uždaviniai:

23.1.	lankstaus kokybiško ikimokyklinio ugdymo ir priešmokyklinio ugdymo teikimas;

23.2.	lankstaus kokybiško pradinio, pagrindinio ir vidurinio išsilavinimo mokiniams teikimas;

23.3.	mokinių pažinimo, lavinimosi ir saviraiškos poreikių tenkinimas;

23.4.	individualios pagalbos mokiniams pagal poreikį teikimas;

23.5.	sveikos ir saugios mokymo (-si) aplinkos užtikrinimas.

24.	Vykdydama jai pavestus uždavinius Gimnazija:

24.1.	vadovaudamasi Švietimo, mokslo ir sporto ministro tvirtinamomis bendrosiomis programomis, atsižvelgdama į vietos ir Gimnazijos bendruomenės reikmes, taip pat mokinių poreikius ir interesus, konkretina ir individualizuoja ugdymo turinį;

24.2.	rengia pradinio, pagrindinio ir vidurinio ugdymo programas papildančius bei mokinių poreikius tenkinančius programų modulius, neformaliojo vaikų švietimo programas;

24.3.	vykdo ikimokyklinio ugdymo, priešmokyklinio ugdymo, pradinio ugdymo, pagrindinio ugdymo pirmosios ir antrosios dalies bei vidurinio ugdymo, neformaliojo vaikų švietimo programas, mokymo sutartyse sutartus įsipareigojimus, užtikrina geros kokybės švietimą;

24.4.	pagal galimybes organizuoja vaiko dienos centro darbą;

24.5.	vykdo nacionalinius mokinių pasiekimų bei pagrindinio ugdymo pasiekimų patikrinimus, brandos egzaminus Švietimo, mokslo ir sporto ministro nustatyta tvarka;

24.6.	išduoda mokymosi pagal pradinio, pagrindinio (I ir II dalies) ir vidurinio išsilavinimo, pasiekimų dokumentus Švietimo, mokslo ir sporto ministro nustatyta tvarka;

24.7.	įgyvendina smurto ir patyčių prevenciją ir intervenciją;

24.8.	užtikrina krizių valdymą gimnazijoje.

24.9.	sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

24.10.	teikia informacinę, psichologinę, socialinę pedagoginę, specialiąją pedagoginę, specialiąją pagalbą, profesinį orientavimą bei vaiko minimalios priežiūros priemones;

24.11.	įvertina mokinių specialiuosius ugdymosi poreikius, skiria specialųjį ugdymą teisės aktų nustatyta tvarka;

24.12.	organizuoja tėvų (rūpintojų, globėjų) pageidavimu jų mokamas papildomas paslaugas (klubus, studijas, būrelius, stovyklas, ekskursijas ir kita) teisės aktų nustatyta tvarka;

24.13.	vykdo Gimnazijos veiklos kokybės įsivertinimą, vadovaudamasi mokyklų, įgyvendinančių bendrojo ugdymo programas, veiklos kokybės įsivertinimo metodika;

24.14.	sudaro sąlygas darbuotojų asmeniniam tobulėjimui;

24.15.	užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

24.16.	kuria ugdymo turinio reikalavimams įgyvendinti reikiamą materialinę bazę vadovaudamasi švietimo ir mokslo ministro patvirtintais Švietimo aprūpinimo standartais;

24.17.	organizuoja mokinių maitinimą ir pavėžėjimą į Gimnaziją ir iš jos į namus (viešuoju transportu ir mokykliniu autobusu);

24.18.	gali nuomoti patalpas Vilniaus rajono savivaldybės tarybos nustatyta tvarka;

24.19.	viešai skelbia informaciją apie Gimnazijos veiklą švietimo ir mokslo ministro nustatyta tvarka;

24.20.	atlieka kitas įstatymų ir kitų teisės aktų numatytas funkcijas.

III SKYRIUS

GIMNAZIJOS TEISĖS IR PAREIGOS

25.	Gimnazija, įgyvendindama jai pavestus tikslą ir uždavinius, atlikdama jai priskirtas funkcijas, turi teisę:

25.1.	parinkti mokymo metodus ir mokymosi veiklos būdus;

25.2.	kurti naujus mokymo ir mokymosi modelius, užtikrinančius kokybišką išsilavinimą;

25.3.	bendradarbiauti su savo veiklai įtakos turinčiais fiziniais ir juridiniais asmenimis;

25.4.	vykdyti regiono, šalies ir tarptautinius švietimo projektus;

25.5.	stoti ir jungtis į asociacijas, dalyvauti jų veikloje;

25.6.	gauti paramą Lietuvos Respublikos labdaros ir paramos įstatymo nustatyta tvarka;

25.7.	gali turėti tokias teises, kurios neprieštarauja Lietuvos Respublikos įstatymams ir kitiems teisės aktams.

26.	Gimnazija, įgyvendindama jai pavestus tikslą ir uždavinius, atlikdama jai priskirtas funkcijas, privalo:

26.1.	suprantamai ir aiškiai, taisyklinga lietuvių kalba perteikti ugdymo turinį, kai teisės aktais nustatyta, kad atitinkamas ugdymo turinys perteikiamas valstybine kalba;

26.2.	užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

26.3.	užtikrinti atvirumą vietos bendruomenei;

26.4.	rūpintis mokytojų ir kitų ugdymo proceso dalyvių kvalifikacijos kėlimu;

26.5.	vykdyti ugdymo programas;

26.6.	sudaryti mokymo sutartis ir laikytis sutartų įsipareigojimų;

26.7.	skelbti informaciją apie Gimnazijos vykdomas programas, jų pasirinkimo galimybes, priėmimo sąlygas, mokamas paslaugas, pedagogų kvalifikaciją, išorinio vertinimo rezultatus, gimnazijos bendruomenės tradicijas ir pasiekimus teisės aktų nustatyta tvarka;

26.8.	užtikrinti geros kokybės švietimą;

26.9.	vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

IV SKYRIUS

GIMNAZIJOS VEIKLOS ORGANIZAVIMAS IR VALDYMAS

27.	Gimnazijos vadovo (toliau – direktoriaus) pareigybės aprašymą tvirtina, viešo konkurso būdu į pareigas penkeriems metams skiria ir iš jų atleidžia Vilniaus rajono savivaldybės meras Lietuvos Respublikos teisės aktų nustatyta tvarka.

28.	Direktorius turi būti nepriekaištingos reputacijos asmuo.

29.	Gimnazijos direktorius tiesiogiai pavaldus ir atskaitingas Vilniaus rajono savivaldybės tarybai ir Vilniaus rajono savivaldybės merui.

30.	Pasibaigus Gimnazijos vadovo penkerių metų kadencijai, jis gali būti skiriamas be konkurso antrajai penkerių metų kadencijai, jeigu jo metų veikla kiekvienais metais buvo vertinama labai gerai arba gerai. Pasibaigus vadovo kadencijai, jam sutikus, jo įgaliojimai pratęsiami, iki įvyks viešas konkursas Gimnazijos vadovo pareigoms eiti ir bus paskirtas Gimnazijos vadovas. Gimnazijos vadovas, baigęs penkerių metų kadenciją, turi teisę dalyvauti viešame konkurse tos pačios Gimnazijos vadovo pareigoms eiti.

31.	Likus ne mažiau kaip 4 mėnesiams iki Gimnazijos vadovo kadencijos pabaigos, savivaldybės meras skelbia viešą konkursą šios švietimo įstaigos vadovo pareigoms eiti, išskyrus atvejus, kai vadovas paskiriamas be konkurso antrajai penkerių metų kadencijai Nuostatų 30 punkte nurodyta tvarka.

32.	Gimnazijos direktorius:

32.1.	vadovauja gimnazijos strateginio plano ir metinių veiklos planų, švietimo programų rengimui, rekomendacijų dėl smurto ir patyčių prevencijos įgyvendinimo mokykloje priemonių įgyvendinimui, juos tvirtina, vadovauja jų vykdymui;

32.2.	nustatyta tvarka skiria ir atleidžia mokytojus, kitus ugdymo procese dalyvaujančius asmenis ir aptarnaujantį personalą, tvirtina jų pareigybių aprašymus;

32.3.	atsako už:

32.3.1.	informacijos, padedančios asmeniui pasirinkti jo interesus, polinkius, gebėjimus atitinkantį švietimą ir jo teikėją, pateikimą;

32.3.2.	informacijos apie gimnazijoje vykdomas formaliojo ir neformaliojo švietimo programas, jų pasirinkimo galimybes viešą skelbimą;

32.3.3.	priėmimo į gimnaziją sąlygų skelbimą;

32.3.4.	informacijos apie mokamas paslaugas skelbimą;

32.3.5.	informacijos apie mokytojų kvalifikaciją skelbimą;

32.3.6.	informacijos apie svarbiausius mokyklos išorinio vertinimo rezultatus skelbimą;

32.3.7.	informacijos apie mokyklos bendruomenės tradicijas skelbimą;

32.3.8.	informacijos apie mokinių pasiekimus skelbimą;

32.3.9.	demokratinį gimnazijos valdymą;

32.3.10.	Lietuvos Respublikos įstatymų ir kitų teisės aktų laikymąsi Gimnazijoje;

32.3.11.	tinkamą funkcijų atlikimą, nustatytų Gimnazijos tikslų ir uždavinių įgyvendinimą, Gimnazijos veiklos rezultatus;

32.3.12.	už gerą ir veiksmingą vaiko minimalios priežiūros priemonių įgyvendinimą.

32.4.	užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, gimnazijos bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

32.5.	rūpinasi mokytojų ir kitų darbuotojų darbo sąlygomis, organizuoja trūkstamų mokytojų paiešką;

32.6.	analizuoja gimnazijos veiklos ir valdymo išteklių būklę ir atsako už veiklos rezultatus;

32.7.	atlieka kitas funkcijas, nustatytas Gimnazijos direktoriaus pareigybės aprašyme;

32.8.	kartu su gimnazijos taryba sprendžia Gimnazijai svarbius palankios ugdymui aplinkos kūrimo klausimus;

32.9.	už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

32.10.	Vaiko minimalios ir vidutinės priežiūros įstatymo nustatyta tvarka kreipiasi į Vilniaus rajono savivaldybės administracijos direktorių dėl minimalios ir vidutinės priežiūros priemonių vaikui skyrimo;

32.11.	kiekvienais metais teikia Gimnazijos bendruomenei ir tarybai svarstyti bei viešai paskelbia savo metų veiklos ataskaitą, parengtą pagal Švietimo, mokslo ir sporto ministro nustatytus reikalavimus;

32.12.	atsako už gimnazijos finansinę veiklą, svarsto ir priima sprendimus, susijusius su gimnazijos lėšų (įskaitant lėšas, skirtas švietimo įstaigos darbuotojų darbo užmokesčiui), turto naudojimą ir disponavimą juo;

32.13.	teisės aktų nustatyta tvarka valdo, naudoja Gimnazijos turtą, lėšas ir jais disponuoja; rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

32.14.	rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją Švietimo, mokslo ir sporto ministro nustatyta tvarka;

32.15.	inicijuoja Gimnazijos savivaldos institucijų sudarymą ir skatina jų veiklą;

32.16.	bendradarbiauja su mokinių tėvais (rūpintojais, globėjais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

32.17.	atstovauja Gimnazijai kitose institucijose;

32.18.	dalį savo funkcijų teisės aktų nustatyta tvarka gali pavesti atlikti direktoriaus pavaduotojams ugdymui, skyrių vedėjams;

32.19.	nustato direktoriaus pavaduotojo (-ų) ugdymui veiklos sritis, siektinus rezultatus, jų vertinimo rodiklius ir riziką, kuriai esant užduotys gali būti neįvykdytos;

32.20.	ugdymo turinio formavimo ir ugdymo proceso organizavimo klausimais gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

33.	Gimnazijos veikla organizuojama pagal:

33.1.	direktoriaus patvirtintą Gimnazijos strateginį planą, kuriam yra pritarusios Gimnazijos taryba ir Vilniaus rajono savivaldybės vykdomoji institucija ar jos įgaliotas asmuo;

33.2.	direktoriaus patvirtintą Gimnazijos metinį veiklos planą, kuriam yra pritarusi Gimnazijos taryba;

33.3.	direktoriaus patvirtintą ir su Vilniaus rajono savivaldybės vykdomąja institucija ar jos įgaliotu asmeniu suderintą Gimnazijos ugdymo planą, kuriam yra pritarusi Gimnazijos taryba.

V SKYRIUS

GIMNAZIJOS SAVIVALDA

34.	Gimnazijos taryba (toliau – Taryba) yra aukščiausia Gimnazijos savivaldos institucija.

35.	Tarybą lygiomis dalimis sudaro 15 narių: mokinių tėvai (rūpintojai, globėjai), mokytojai, mokiniai ir vietos bendruomenės atstovas, kurį deleguoja vietos bendruomenė.

36.	Į Tarybą tėvai (rūpintojai, globėjai) deleguojami klasių tėvų (rūpintojų, globėjai) susirinkimo sprendimu, mokytojai – mokytojų tarybos, mokiniai – mokinių tarybos sprendimu.

37.	Taryba renkama trejiems metams. Dėl objektyvių priežasčių sumažėjus Tarybos narių skaičiui, Taryba papildoma iki visos sudėties.

38.	Tarybos posėdžiai kviečiami ne rečiau kaip du kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančių balsų dauguma. Gimnazijos direktorius Tarybos posėdžiuose gali dalyvauti kviestinio nario teisėmis.

39.	Tarybai vadovauja pirmininkas, išrinktas atviru balsavimu Tarybos posėdyje. Tarybos pirmininku negali būti mokinys ir gimnazijos direktorius.

40.	Taryba:

40.1.	teikia pasiūlymus dėl Gimnazijos strateginių tikslų, uždavinių ir jų įgyvendinimo priemonių;

40.2.	pritaria Gimnazijos strateginiam planui, Gimnazijos metiniam veiklos planui, Gimnazijos darbo tvarkos taisyklėms, aptaria kitus Gimnazijos veiklą reglamentuojančius dokumentus, teikiamus Gimnazijos direktoriaus;

40.3.	teikia siūlymus Gimnazijos direktoriui dėl Gimnazijos nuostatų pakeitimo ar papildymo, Gimnazijos vidaus struktūros tobulinimo;

40.4.	svarsto Gimnazijos lėšų naudojimo klausimus;

40.5.	Svarsto ir vertina Gimnazijos direktoriaus teikiamą metinę veiklos ataskaitą.

40.6.	Gimnazijos direktoriaus metų veiklos ataskaitą įvertinusi nepatenkinamai, kreipiasi į Vilniaus rajono savivaldybės merą ir prašo jo įvertinti švietimo įstaigos vadovo darbą.

40.7.	svarsto mokytojų metodinės tarybos, mokinių ir tėvų (rūpintojų) savivaldos institucijų ar Gimnazijos bendruomenės narių iniciatyvas ir teikia siūlymus Gimnazijos direktoriui;

40.8.	teikia pasiūlymus dėl Gimnazijos darbo tobulinimo, saugių mokinių ugdymo ir darbo sąlygų sudarymo, Gimnazijos ikimokyklinio ugdymo grupių darbo laiko, talkina formuojant Gimnazijos materialinius, finansinius ir intelektinius išteklius;

40.9.	svarsto Gimnazijos direktoriaus teikiamus klausimus.

41.	Tarybos nutarimai yra teisėti, jei jie neprieštarauja teisės aktams.

42.	Gimnazijos taryba už savo veiklą vieną kartą per metus atsiskaito ją rinkusiems Gimnazijos bendruomenės nariams.

43.	Mokytojų taryba – nuolat veikianti Gimnazijos savivaldos institucija mokytojų profesiniams ir bendriesiems ugdymo klausimams spręsti. Ją sudaro Gimnazijos direktorius, direktoriaus pavaduotojai ugdymui, visi Gimnazijoje dirbantys mokytojai, sveikatos priežiūros specialistai, švietimo pagalbą teikiantys specialistai, bibliotekininkai, kiti tiesiogiai ugdymo procese dalyvaujantys asmenys.

44.	Mokytojų tarybos pirmininkas renkamas pirmojo naujų mokslo metų posėdžio metu balsų dauguma. Pirmininko kadencija – vieneri mokslo metai. Dėl objektyvių priežasčių Mokytojų tarybos pirmininkas gali būti keičiamas arba naujai renkamas mokslo metų metu.

45.	Mokytojų tarybos posėdžiai šaukiami prasidedant ir baigiantis mokslo metams, taip pat ne rečiau kaip vieną kartą per pusmetį. Prireikus gali būti sušauktas neeilinis Mokytojų tarybos posėdis. Posėdis yra teisėtas, jei jame dalyvauja du trečdaliai mokytojų tarybos narių. Į posėdį gali būti kviečiami kiti su posėdžio darbotvarkės klausimais susiję asmenys ir socialiniai partneriai bei vietos savivaldos atstovai. Nutarimai priimami posėdyje dalyvavusių narių balsų dauguma.

46.	Mokytojų taryba svarsto ir priima nutarimus teisės aktų nustatytais ir Gimnazijos direktoriaus teikiamais klausimais, deleguoja narius į Mokytojų ir pagalbos mokiniui specialistų (išskyrus psichologus) atestacijos komisiją ir Gimnazijos tarybą.

47.	Gimnazijoje veikia mokytojų metodinės grupės:

47.1.	metodinės grupės skirtos mokytojams bei neformaliojo vaikų švietimo pedagogams kartu su pagalbos mokiniui specialistais pasirengti ugdyti mokinius: planuoti ir aptarti ugdymo turinį (programas, mokymo ir mokymosi metodus, kontekstą, mokinių pasiekimų ir pažangos vertinimo būdus, mokymo(-si) ir ugdymo(-si) priemones bei patyrimą, kurį mokiniai sukaupia ugdymo procese), pritaikyti jį mokinių individualioms reikmėms, nagrinėti praktinę veiklą, plėtoti mokytojų profesinės veiklos kompetencijas, suderintas su Gimnazijos strateginiais tikslais, ir kartu siekti mokinių ir mokyklos pažangos.

47.2.	Metodinės grupės nariai yra vieno ar kelių mokomųjų dalykų mokytojai, neformaliojo vaikų švietimo pedagogai bei klasės vadovai. Metodinei grupei vadovauja grupės narių išrinktas pirmininkas.

47.3.	Metodinių grupių veiklą koordinuoja direktoriaus pavaduotojai ugdymui.

48.	Gimnazijoje veikia mokytojų Metodinė taryba:

48.1.	metodinė taryba nustato mokytojų metodinės veiklos prioritetus, mokytojų kvalifikacijos tobulinimo poreikius, inicijuoja pedagoginių inovacijų diegimą Gimnazijoje, teikia Gimnazijos direktoriui suderintus metodinių grupių siūlymus dėl ugdymo turinio formavimo ir jo įgyvendinimo organizavimo gerinimo.

48.2.	metodinės tarybos nariai yra metodinių grupių pirmininkai, mokytojai ekspertai;

48.3.	metodinei tarybai, kurios veiklą koordinuoja direktoriaus pavaduotojas ugdymui, vadovauja tarybos narių išrinktas pirmininkas.

49.	Gimnazijoje nuolat veikia Gimnazijos mokinių savivaldos institucija – Mokinių taryba, kurios veiklą reglamentuoja Mokinių tarybos nuostatai:

49.1.	Mokinių taryba sudaroma iš 8, I – IV gimnazijos klasių mokinių.

49.2.	Mokinių taryba renkama kiekvienų mokslo metų pradžioje.

49.3.	Mokinių taryba padeda organizuoti Gimnazijos renginius, akcijas, vykdyti prevencines programas, teikia siūlymus dėl mokymo organizavimo, vaikų neformaliojo švietimo programų plėtros, socialinės veiklos, organizuoja savanorių judėjimą, dalyvauja rengiant Gimnazijos veiklą reglamentuojančius dokumentus, svarsto Gimnazijos direktoriaus teikiamus klausimus, susitaria dėl tarybos veiklos organizavimo, deleguoja narius į Gimnazijos tarybą.

49.4.	Mokinių tarybai vadovauja mokinių prezidentas, kuris:

49.4.1.	gali būti I – III gimnazijos klasių mokinys, renkamas slaptu balsavimu;

49.4.2.	mokinių prezidento veiklą ir funkcijas reglamentuoja mokinių prezidento nuostatai, patvirtinti Gimnazijos direktoriaus.

50.	Tėvų (rūpintojų, globėjų) savivaldos institucija – Iniciatyvių tėvų grupė, kuriai vadovauja grupės pirmininkas, renkamas atviru balsavimu. Grupės nariai bendradarbiauja su Gimnazijos taryba, administracija, Pagirių seniūnija, kitais Gimnazijos socialiniais partneriais, aptaria su klasių vadovais mokinių lankomumo, elgesio ir pažangumo, saugumo, maitinimo, informacijos gavimo apie vaikus klausimus, padeda organizuoti renginius, išvykas, kurti edukacinę aplinką, vykdyti profesinį orientavimą, teikia siūlymus Gimnazijos tarybai ir direktoriui.

51.	Mokinių ugdymo organizavimo, elgesio, lankomumo, saugumo užtikrinimo ir kitais mokinių tėvams (rūpintojams) aktualiais klausimais Gimnazijos direktorius gali organizuoti klasių mokinių tėvų (rūpintojų) savivaldos institucijų vadovų pasitarimus.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

52.	Darbuotojai į darbą Gimnazijoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

53.	Gimnazijos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

54.	Gimnazijos direktorius, jo pavaduotojai ugdymui, skyrių vedėjai, mokytojai bei kiti pedagoginiai darbuotojai ir švietimo pagalbos specialistai atestuojasi, kvalifikaciją tobulina Lietuvos Respublikos įstatymų, Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministro įsakymų nustatyta tvarka.

VII SKYRIUS

GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA

55.	Gimnazija valdo patikėjimo teise perduotą savivaldybės turtą, naudoja ir disponuoja juo pagal Lietuvos Respublikos įstatymus Vilniaus rajono savivaldybės tarybos priimtų sprendimų nustatyta tvarka.

56.	Gimnazijos lėšos:

56.1.	valstybės biudžeto specialiųjų tikslinių dotacijų savivaldybės biudžetui skirtos lėšos ir Vilniaus rajono savivaldybės biudžeto lėšos, skiriamos pagal patvirtintas sąmatas;

56.2.	pajamos už teikiamas paslaugas;

56.3.	fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

56.4.	projektinės lėšos;

56.5.	kitos teisėtu būdu įgytos lėšos.

57.	Lėšos naudojamos teisės aktų nustatyta tvarka.

58.	Gimnazija gali turėti rėmimo fondą, kurį sudaro savanoriški asmenų, organizacijų ir įmonių įnašai, pajamos iš paties fondo veiklos, užsienio valstybių organizacijų bei piliečių, taip pat tarptautinių organizacijų aukojamos lėšos ir materialinės vertybės.

59.	Gimnazijos finansinė veikla kontroliuojama teisės aktų nustatyta tvarka.

60.	Gimnazijos veiklos priežiūrą atlieka Vilniaus rajono savivaldybės vykdomoji institucija, prireikus pasitelkdama išorės vertintojus.

VIII SKYRIUS

BAIGIAMOSIOS NUOSTATOS

61.	Gimnazija turi interneto svetainę, atitinkančią teisės aktų nustatytus reikalavimus, informacija apie Gimnazijos veiklą skelbiama Gimnazijos direktoriaus nustatyta tvarka. Gimnazijos vieši pranešimai, kuriuos pagal Lietuvos Respublikos teisės aktus reikia skelbti viešai, skelbiami Gimnazijos interneto svetainėje, vietinėje spaudoje, prireikus teisės aktų nustatyta tvarka įstaigos savininko teises ir pareigas įgyvendinančios institucijos interneto svetainėje.

62.	Gimnazijos nuostatų pakeitimus ar papildymus gali inicijuoti savininko teises ir pareigas įgyvendinanti institucija, Gimnazijos taryba bei Gimnazijos direktorius atsižvelgdami į įvykusius pokyčius dėl Gimnazijos statuso pakeitimo ir kitas priežastis.

63.	Gimnazijos nuostatus, jų pakeitimus ar papildymus savo sprendimu tvirtina Vilniaus rajono savivaldybės taryba, Gimnazijos tarybai pritarus.

64.	Gimnazija reorganizuojama, pertvarkoma arba vykdoma Gimnazijos struktūros pertvarka ar likviduojama teisės aktų nustatyta tvarka.

65.	Pranešimai apie gimnazijos likvidavimą, reorganizavimą ar pertvarkymą bei kitais Lietuvos Respublikos biudžetinių įstaigų ir kituose įstatymuose numatytais atvejais įstatymų nustatyta tvarka ir terminais skelbiami viešai (Lietuvos teritorijoje leidžiamame dienraštyje) arba

pranešama visiems įstatymų numatytiems asmenis pasirašytinai ir (arba) registruotu laišku.

66.	Klausimai, neaptarti šiuose nuostatuose, sprendžiami vadovaujantis Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais, Švietimo ir mokslo ministro įsakymais ir kitais Lietuvos Respublikos teisės aktais.

67.	Pasikeitus teisės aktams, reglamentuojantiems šiuose nuostatuose išdėstytus klausimus, ar jei nuostatų 66-ajame punkte nurodyti teisės aktai atitinkamus klausimus reglamentuoja kitaip nei šie nuostatai, taikomos tų teisės aktų nuostatos.

__________________________________

PRITARTA

Vilniaus r. Pagirių gimnazijos

tarybos posėdžio 2021 m. rugpjūčio 11 d.

protokoliniu nutarimu

(Protokolas Nr. 4)